Source: https://www.podnikajte.sk/dane-a-uctovnictvo/c/2354/category/dane/article/zavazne-stanoviska-sa-rozsiruju.xhtml
Timestamp: 2019-01-21 19:58:56+00:00

Document:
Záväzné stanoviská sa rozširujú o ďalšie daňové predpisy - podnikajte.sk
Ján Benko | 29.10.2015
Problematiku žiadania a vybavovania záväzných stanovísk Finančného riaditeľstva SR upravuje § 53a a nasl. zákona č. 563/2009 Z. z. o správe daní (daňový poriadok) v znení neskorších predpisov (ďalej len “zákon o správe daní”). Dňa 1. septembra 2015 uplynul rok od účinnosti týchto ustanovení, t. j. od tohto dňa môžu daňové subjekty (vrátane podnikateľov) žiadať o záväzné stanovisko.
Podľa informácií sprístupnených Finančným riaditeľstvom SR, toto v období od 1. septembra 2014 do 31. augusta 2015 neeviduje ani jednu žiadosť o záväzné stanovisko. V dokumentoch, ktoré sú súčasťou návrhu zákona, ktorým sa záväzné stanovisko zavádzalo, možno nájsť aj takéto odhadované hodnotenia vplyvu na podnikateľské prostredie:
„Návrhom zákona budú ovplyvnené podnikateľské subjekty, ktoré požiadajú o vydanie záväzného stanoviska. V súčasnosti nemožno predpokladať ich počet.”
„Návrh zákona bude mať pozitívny prínos na podnikateľské prostredie z dôvodu predvídateľnosti budúcich daňových povinností.”
Vychádzajúc z dostupných informácií možno prínos záväzného stanoviska ku kvalite podnikateľského prostredia veľmi jednoducho kvantifikovať. „Je pozitívne, že takáto možnosť existuje, ale pre väčšinu malých a stredných podnikateľov je cenovo nedostupná,” konštatuje predseda Združenia mladých podnikateľov Slovenska (ZMPS), Ján Solík. Cena za záväzné stanovisko je síce variabilná a závisí od sumy predpokladaného obchodného prípadu (čo nie je bežnou praxou v podnikateľskom sektore), avšak vždy je stanovená minimálna a maximálna cena záväzného stanoviska. Minimálna cena záväzné stanoviska je relatívne vysoká, 4 000 Eur.
Dôvodom, prečo je záujem o záväzné stanovisko taký nízky (nulový), je aj rozsah daňových predpisov, ku ktorým sa vydávalo. „Okruh daňových predpisov, ku ktorých uplatneniu mohli podnikatelia požiadať o vydanie záväzného stanoviska, bol pri zavedení veľmi úzky, najmä v prípade dane z príjmov. Rozšírenie okruhu daňových predpisov je zmenou k lepšiemu, ale stále ide o krok málo abiciózny,” dodáva Ján Solík.
Záväzné stanovisko stráca účinky (nie je záväzné pre správcu dane), ak dôjde k zmene právnej úpravy, na základe ktorej bolo vydané. „Časté novely daňových zákonov v kombinácii so sumou, ktorú musia podnikatelia vynaložiť určite neprispievajú k zvyšovaniu dopytu po záväzných stanoviskách,” zdôrazňuje Solík.
Rozšírenie rozsahu daňových predpisov, ku ktorým možno vydať záväzné stanovisko od 15.9.2015
V zmysle vyhlášky Ministerstva financií SR č. 214/2015 Z. z. sa s účinnosťou od 15. septembra 2015 rozširuje rozsah daňových predpisov v rámci dane z príjmov, ku ktorým možno vydať záväzné stanovisko, aj na tieto oblasti:
úprava základu dane o sumu neuhradeného záväzku alebo jeho časti po lehote splatnosti podľa § 17 ods. 27 a 32 zákona č. 595/2003 Z. z. o dani z príjmov v znení neskorších predpisov (ďalej len “zákon o dani z príjmov”),
daňová uznateľnosť výdavkov (nákladov) podľa § 19 zákona o dani z príjmov,
odpočet daňovej straty podľa § 30 ods. 1 až 4 zákona o dani z príjmov,
správnosť uplatnenia ustanovení § 43 zákona o dani z príjmov pri dani vyberanej zrážkou.
Pre oblasť dane z pridanej hodnoty (DPH) možno prostredníctvom záväzného stanoviska žiadať aj o posúdenie splnenia podmienok existencie prevádzkarne podľa § 4 ods. 5 zákona č. 222/2004 Z. z. o dani z pridanej hodnoty v znení neskorších predpisov.
Od 1. januára 2016 nadobudne účinnosť novela zákona o správe daní, pričom k úprave (zníženiu) cien za vydanie záväzného stanoviska nedošlo. Napríklad, ak by Finančné riaditeľstvo SR posudzovalo daňovú uznateľnosť nákladu, pri cene záväzného stanoviska 4 000 Eur a sadzbe dane 22 % by muselo ísť o náklad vo výške aspoň 18 182 Eur, aby úspora na dani z príjmov pokryla len cenu záväzného stanoviska. Ak by sa odstránila (prípadne znížila) minimálna cena záväzného stanoviska, cena za posúdenie daňovej uznateľnosti nákladu v sume 18 182 Eur by bola vo výške 181,82 Eur (1 % z obchodného prípadu, ak je obchodným prípadom hodnota nákladu), čo je už atraktívnejšia cena aj pre malého a stredného podnikateľa. „Vydanie záväzného stanoviska nemá byť bezplatné, ale súčasný stav naznačuje, že jeho cena nebola stanovená primerane k finančným možnostiam väčšiny podnikateľov,” uzatvára Ján Solík.

References: § 53
 § 17
 § 19
 § 30
 § 43
 § 4